Xirivella prepara el Nadal més especial amb pista de patinatge, ExpoNadal i festa precampanades
14 de desembre de 2023

Xirivella ha preparat un Nadal carregat de novetats que comencen este dijous i que acabaran el pròxim 5 de gener amb dos Cavalcades de Reyes, en el centre de la localitat i en el Barri de la Llum. En total, més de vint actes entre els quals destaca la instal·lació per primera vegada en la localitat d'una pista de patinatge. Del 23 al 31 de desembre els xiquets i xiquetes de la localitat, de 3 a 14 anys, podran patinar en esta pista situada en la plaça Gerardo Garcés. Al costat de la pista de patinatge s'instal·larà durant els mateixos dies ExpoNadal, una carpa amb una àmplia programació d'activitats i tallers. El Barri de la Llum també tindrà en les mateixes dates el seu propi ExpoNadal en la plaça de l’Alqueria Nova.

Una altra de les novetats d'enguany és la 1a Festa precampanades de Xirivella, per a joves de 12 a 30 anys. Se celebrarà el divendres 29 de desembre, a partir de les 19 hores, en els exteriors del Centre Jove. La festa preraïm posarà el colofó al ‘Nadal Jove’, una programació especial per al públic jove que inclou dos jornades de gaming i gran varietat d'activitats com a campionats de futbolí humà, ping-pong, Scalextric gegant… entre altres.

L'alcaldessa Paqui Bartual assegura que serà “el Nadal més especial perquè l'hem dissenyada carregada de novetats perquè gaudisquen tant dels més xicotets i les seues famílies com perquè els joves del municipi també tinguen el seu espai nadalenc concorde als seus gustos”.

La programació de Nadal arranca este dijous amb una sessió de contacontes en l'agència de lectura del Barri de la Llum, que serà la prèvia a un cap de setmana carregat d'actes. El divendres, a partir de les 18.30 hores en la plaça de la Concòrdia, es durà a terme l’Encesa de Nadal, amb cercaviles i berenar popular. Després de l’Encesa, començarà l'espectacle de dansa ‘10 sonetos’ a l'auditori. Durant tot el dissabte i el diumenge al matí la plaça de la Concòrdia també acollirà la Fireta de Nadal, en la qual participen 27 comerços i associacions. En la Fireta hi ha programades més de 30 activitats per a totes les edats amb tallers, actuacions, sortejos, exhibicions, ball, màgia... El diumenge al matí se celebrarà la carrera més divertida de l'any, la Sant Silvestre, que supera les 1.000 persones inscrites.

La programació nadalenca es completa amb un musical de El libro de la selva, cinema familiar amb La Patrulla Canina, la superpelícula i  Trolls 3, el festival de Nadal de l'activitats extraescolars, la Gala de Nadal de la Gent Major o el tradicional concert del CIM.